Baba L: ‘Aanvaller verdien lewenslank’Baba L se ma verlaat die hof tydens ‘n vorige verskyning. Foto: @MiaWil1, Twitter ŉ Organisasie is van mening dat die sakeman van Pretoria-Noord wat tien jaar tronkstraf opgelê is vir kindermishandeling op sy vriendin se tweejarige dogtertjie, bekend as Baba L, lewenslange tronkstraf verdien. “Die arme klein dogtertjie is gestremd en in ŉ inrigting. Haar lewe is op die wreedste manier van haar ontneem,” het Miranda Friedmann, direkteur van die organisasie Women and Men Against Child Abuse, in ŉ verklaring gesê. “Sy sal nooit soos ŉ normale mens kan funksioneer nie, en het geen kans vir normale of gelukkige kinderjare nie. Die man verdien lewenslange tronkstraf hiervoor.” Regter Nico Coetzee het die 37-jarige man, wie se naam weerhou word om die kind se identiteit te beskerm, Dinsdag tot 10 jaar tronkstraf gevonnis. Coetzee het tydens die vonnisoplegging gesê die vonnis moet as ŉ waarskuwing dien vir diegene wat hulself aan kindermishandeling skuldig maak. Coetzee het die man verlede week skuldig bevind aan kindermishandeling, maar het hom vrygespeek op die aanklagte van poging tot moord en die versuim om mediese behandeling aan haar te verskaf. Baba L se 21-jarige ma is vrygespreek op al die aanklagte teen haar. Die hof het bevind daar was geen bewyse dat sy haar dogter mishandel het, of toegelaat het dat haar kêrel Baba L mishandel nie. Friedmann het gesê die ma moes ook gestraf gewees het omdat sy versuim het om haar kind te beskerm. Lees alle vorige berigte oor Baba L op Maroela Media.